Video en foto’s: ‘Dit sous regdeur in Upington’ŉ Groot hoeveelheid reën het sedert Donderdagmiddag in Upington geval wat tot oorstromings gelei het. “Dit sous nog regdeur,” het Marelize van Wyk, ŉ jare lange inwoner van Upington, omstreeks 18:30 aan Maroela Media gesê. “Ek dink nie eers iemand kan onthou wanneer laas dit hier gereën het nie. Dit het tien jaar terug so baie gereën.” Foto’s en video’s van die oorstromings versprei intussen soos ŉ veldbrand op sosiale media. Die Kgalagadi Pick n Pay-sentrum is oorstroom en volgens Van Wyk is daar reeds groot skade aan winkels aangerig. Van Wyk woon al 33 jaar in Upington en werk by The Courier Guy in dié sentrum. Sy is ook ŉ fotograaf. “Dit het so tussen 15:00 en 15:30 begin reën. Ons het so teen 16:30 ons motors begin wegtrek toe die watervlak begin styg het.” Upington is een van die dorpe in die Noord-Kaap wat onder erge droogte gebuk gaan. “Dit was vanoggend effens bewolk, maar toe trek dit oop. Laatmiddag het ŉ donker wolk van Keimoes se kant af begin kom en toe ruik jy die reën.” Volgens Van Wyk is daar al teen 18:00 sowat 65 mm gemeet. “Ons is baie dankbaar vir die reën.” From Yolandi Esterhuizen Flooding in Upington. pic.twitter.com/3WYENyemBG — Storm Report SA (@StormReportSA1) December 5, 2019